‘Urini’ huwa l-aħħar xogħol tal-band lokali SterjoTipi, li l-filmat mużikali tagħha xxandar għall-ewwel darba lbieraħ. Din il-kanzunetta għandha ħoss kontemporanju u tifforma parti mil-EP debut tagħhom ‘moSTri’. Il-kanzunetti popolari ta’ dan il-grupp; ‘Int u Jien’ u ‘Mostri’ rawhom aktar minn 170,000 segwaċi fuq YouTube, b’ ‘Int u Jien’ waħda min-nominati bħala l-aqwa kanzunetta Maltija ta’ 2019. Il-ġdida li qegħdin jippreżentaw issa, ‘Urini’, toffri taħlita ta’ emozzjonijiet, minn tama’ għal nostalġija, sa imħabba bla-kundizzjoni; “jekk int sejra ħudni miegħek, għax il-ħajja wisq qasira biex ma nkunx tiegħek”. Minkejja li l-kanzunetta nkitbet qabel il-pandemija tal-Covid19, tista’ tiġi applikata għal dan iż-żmien ukoll. Ir-ritornell tal-kanzunetta “Urini d-dawl” huwa filfatt metafora ta’ tama’ u kuraġġ. ‘Urini’ hija akkumpanjata b’filmat tal-lirika, magħmul minn Duane Laus, li permezz tiegħu jfakkar ġenerazzjonijiet Maltin ta’ dari. Ir-ritratti li jidhru fil-filmat jmorru lura sa sittin sena u huma kollha memorji ta’ familji u nies Maltin li għexu fuq dawn il-gżejjer.